Vanhu Vozeya Nyaya yaMuzvare Makwavarara
Asi veruzhinji vanoti dai hurumende yabvisa Muzvare Makwavarara neHarare Commission yose
Sangano rinomirira vagari vemuHarare, reCombined Harare Residents Association kana kuti CHRA, rinoti kusiya basa kwaMuzvare Sekesai Makwavarara sasachigaro weHarare Commission, hakuna zvakunobatsira. Sekutaura kuri kuita mutori wenhau dzeStudio7, Irwin Chifera, CHRA inoti hurumende inofanirwa kupa vagari vemuHarare mukana wekuti vasarudze vamiriri vavanoda. Ukuwo vanoongorora zvematongerwo enyika, vanotiwo kubva kwaMuzvare Makwavara pachigaro, chiratidzo chekuti paita kusawirirana mu ZANU-PF pamusoro pemabasa aMuzvare Makwavarara. Kunyange hazvo VaChombo vachiti Muzvare Makwavarara vakaramba vega kuenderera mberi nebasa, sezvo nguva yavo yanga yakwana, vataura neStudio 7 vanoti zviri pachena kuti Muzvare Makwavarara vakadzingwa basa, nekuti muZANU-PF kashoma kuti munhu ati haachadi basa, kunyanya kana paine nyaya dzehuori sedzanga dzichipomerwa Muzvare Makwavarara. Gore rapera bazi re ZANU-PF remuHarare, rakati harisi kugutsikana nemabasa aMuzvare Makwavarara . Muchakabvu William Nhara veZANU-PF, vakatiwo Muzvare Makwavarara havanyatsozivi basa. Vamwe vaongorori vanoti Muzvare Makwavarara vanga vasingakodzeri kunge vari pachinzvimbo ichi, sezvo vanga vasina dzidzo yakawanda panyaya dzekushanda kwemaguta. VaPedzisai Ruhanya vanoongorora zvematongerwo enyika, uye vachishanda mu sangano re Crisis in Zimbabwe Coalition. Mutori wenhau we Studio 7, Carole Gombakomba, aita hurukuro naVaRuhanya, kuti tinzwewo pfungwa dzavo panyaya iyi. Dzimwe Nhau Kubva ku Studio 7...